Vainojen uhrien muistopäivä

Vainojen uhrien muistopäivä on kansainvälinen vuosipäivä, jolla kunnioitetaan Euroopan juutalaisten kansanmurhan eli holokaustin sekä muiden toisen maailmansodan ajan joukkomurhien uhrien muistoa.

Muistopäivää vietetään länsimaissa yleisimmin 27. tammikuuta, jona päivämääränä vuonna 1945 puna-armeija vapautti Auschwitzin keskitys- ja tuhoamisleirin. Myös suomalaisessa almanakassa muistopäiväksi on valtioneuvoston kanslian vuonna 2002 tekemällä päätöksellä säädetty 27. tammikuuta. Päivä ei ole liputuspäivä eikä vapaapäivä.

Muistopäivän vietto alkoi Euroopan parlamentin vuonna 1995 antamasta suosituksesta, että jokaisessa Euroopan unionin jäsenmaassa tulee viettää holokaustin muistopäivää. Yhdistyneiden kansakuntien yleiskokous antoi vuonna 2005 julistuksen, jonka perusteella YK:n sivistysohjelma on julistanut 27. tammikuuta kansainväliseksi holokaustissa menehtyneiden muistopäiväksi. Julistuksessa jäsenmaita kehotetaan luomaan opetusohjelmia, joiden avulla tulevat kansanmurhat voitaisiin estää. Julistuksessa myös torjutaan holokaustin kiistäminen, kiitetään holokaustin tekopaikkojen museoijia sekä tuomitaan kaikenlainen uskonnollinen ja etninen suvaitsemattomuus ja väkivalta. Muistopäivänä holokaustin uhreja muistetaan seremonioiden, elokuvien ja muiden aktiviteettien kautta.

Katso myös 
 Stalinismin ja natsismin uhrien eurooppalainen muistopäivä

Lähteet

Aiheesta muualla 

Suomalaiset juhlapäivät
Holokaustin muistaminen